אונדריי דודה

אונדריי דודה (בסלובקית: Ondrej Duda; נולד ב-5 בדצמבר 1994) הוא כדורגלן סלובקי המשחק בהלאס ורונה מהסרייה א' ובנבחרת סלובקיה כקשר התקפי. יש לו שני כינויים נפוצים שנוספו לו בעקבות סגנון משחקו הלטיני: "דודיניו" ו"אונדריי די מריה".

קריירת מועדונים

דודה החל לשחק כדורגל במחלקת הילדים של מועדון עיר הולדתו מ.פ.ק. סנינה. לאחר מכן עבר למחלקת הנוער של קבוצת מ.פ.ק. קושיצה, בה התקדם עד אשר הגיע להרכב הקבוצה הבוגרת של המועדון. את הופעת הבכורה שלו ערך בגיל 17 בלבד, במשחק הניצחון הביתי 0–1 מול סלובן ברטיסלאבה. בחורף 2014 החליט דודה שלא להאריך את חוזהו בקושיצה. בפברואר 2014 חתם כשחקן חופשי במועדון הפולני לגיה ורשה על חוזה לארבע שנים וחצי. ב-30 ביולי 2015 נפגע דודה מאבן שהושלכה לעברו במהלך משחק מוקדמות הליגה האירופית מול קוקסי באלבניה. לאחר שנחבש, הוא פונה, והמשחק הופסק בגין האירועים. לגיה ורשה זכתה בניצחון טכני בתוצאה 0–3, ועל קוקסי הוטל גם קנס כספי בסך 49,160 פאונד ועונש של משחק ללא קהל.

ב-20 ביולי 2016, חתם דודה על חוזה ל-5 שנים במועדון הבונדסליגה הרטה ברלין. ב-12 בינואר 2020 הושאל דודה לנוריץ' סיטי מהפרמייר ליג עד לסוף העונה. ב-16 בספטמבר 2020 חתם דודה לארבע שנים בפ.צ. קלן. ב-29 בינואר 2023 הושאל להלאס ורונה עד לסוף העונה.

קריירה בינלאומית
דודה ערך את הופעת הבכורה שלו עבור הנבחרת הסלובקית ב-18 בנובמבר 2014, כאשר נכנס כמחליף במקום מארק האמשיק, בדקה ה-59 של משחק הניצחון 1–2 מול פינלנד, במסגרת משחק ידידות שנערך בז'ילינה. שערו הראשון במדים הלאומיים הובקע ב-31 במרץ 2015, במשחק הניצחון 0–1 מול צ'כיה, במסגרת משחק ידידות. דודה הבקיע את שערה הראשון של נבחרתו במסגרת טורניר הגמר של יורו 2016, לאחר שהשווה זמנית ל-1-1 במשחק מול ויילס, שנגמר בהפסד נבחרתו בתוצאה 1–2.

קישורים חיצוניים

כדורגלנים סלובקים
קשרי כדורגל סלובקים
כדורגלני מ.פ.ק. קושיצה
כדורגלני לגיה ורשה
כדורגלני הרטה ברלין
כדורגלני נוריץ' סיטי
כדורגלני פ.צ. קלן
כדורגלני הלאס ורונה
כדורגלני נבחרת סלובקיה
כדורגלני יורו 2016
כדורגלני יורו 2020
סלובקים שנולדו ב-1994